**Вторник**

**Последование утрени**

быва́ет все́ после́дование непреме́нно, я́коже предписа́ся.

На хвали́тех, поста́вим стихи́ 4: и пое́м стихи́ры воскре́сны, гла́с 3:

Прииди́те вси́ язы́цы, уразуме́йте стра́шныя та́йны си́лу: Христо́с бо Спа́с на́ш, е́же в нача́ле Сло́во, распя́тся на́с ра́ди, и во́лею погребе́ся, и воскре́се из ме́ртвых, е́же спасти́ вся́ческая: Тому́ поклони́мся.

Пове́даша вся́ чудеса́ стра́жие Твои́ Го́споди: но собо́р суеты́ испо́лни мздо́ю десни́цу и́х, скры́ти мня́ше Воскре́сние Твое́, е́же ми́р сла́вит: поми́луй на́с.

Ра́дости вся́ испо́лнишася Воскре́сния иску́с прии́мша: Мари́а бо Магдали́на ко гро́бу прии́де, обре́те а́нгела на ка́мени седя́ща, ри́зами блиста́ющася и глаго́люща: что́ и́щете Жива́го с ме́ртвыми: не́сть зде́, но воста́, я́коже рече́, предваря́я вы́ в Галиле́и.

Во све́те Твое́м Влады́ко, у́зрим све́т Человеколю́бче: воскре́сл бо еси́ из ме́ртвых, спасе́ние ро́ду челове́ческому да́руя: да Тя́ вся́ тва́рь славосло́вит еди́наго безгре́шнаго, поми́луй на́с.

И пра́зднику стихи́ры: Па́сха свяще́нная: с припе́вы и́х. Та́же, Христо́с воскре́се: три́жды. Ектении́ и отпу́ст. И ча́с пе́рвый.

На литурги́и, антифо́ны Па́сце. Проки́мен апо́стола, гла́с 3, пе́снь Богоро́дицы: Вели́чит душа́ Моя́ Го́спода, и возра́довася ду́х Мо́й о Бо́зе Спа́се Мое́м. Сти́х: Я́ко призре́ на смире́ние рабы́ своея́, се́ бо от ны́не ублажа́т мя́ вси́ ро́ди. Апо́стол в дея́ниих, зача́ло 4: Ста́в Пе́тр: Аллилу́иа, гла́с 8: Воскресни́ Го́споди в поко́й тво́й, ты́, и киво́т святы́ни твоея́. Сти́х: Кля́тся госпо́дь дави́ду и́стиною, и не отве́ржется ея́. Ева́нглие от Луки́, зача́ло 113: Пе́тр воста́в: Прича́стный: Те́ло Христо́во приими́те:

**Последование вечерни**

на Го́споди воззва́х: поста́вим стихо́в 6, и пое́м стихи́ры воскре́сны, гла́с 4:

Животворя́щему Твоему́ Кресту́, непреста́нно кла́няющеся Христе́ Бо́же, тридне́вное Воскре́сние Твое́ сла́вим: те́м бо обнови́л еси́ истле́вшее челове́ческое естество́ Всеси́льне, и и́же на небеса́ восхо́д обнови́л еси́ на́м, я́ко еди́н Бла́г и Человеколю́бец.

Дре́ва преслуша́ния запреще́ние разреши́л еси́ Спасе́, на дре́ве Кре́стнем во́лею пригвозди́вся, и во а́д соше́д си́льне, сме́ртныя у́зы я́ко Бо́г растерза́л еси́. Те́мже кла́няемся е́же из ме́ртвых твоему́ воскре́снию, ра́достию вопию́ще: всеси́льне Го́споди, сла́ва тебе́.

Врата́ а́дова сокруши́л еси́ Го́споди, и твое́ю сме́ртию сме́ртное ца́рство разруши́л еси́: ро́д же челове́ческий от истле́ния свободи́л еси́, живо́т и нетле́ние ми́ру дарова́в, и ве́лию ми́лость.

И восто́чны 3

Прииди́те воспои́м лю́дие, Спа́сово тридне́вное воста́ние, и́мже изба́вихомся а́довых нереши́мых у́з: и нетле́ние и жи́знь вси́ восприя́хом зову́ще: распны́йся, и погребы́йся, и воскресы́й, спаси́ ны Воскре́снием Твои́м, еди́не Человеколю́бче.

А́нгели и челове́цы Спа́се, твое́ пою́т тридне́вное воста́ние, и́мже озари́шася вселе́нныя концы́, и рабо́ты вра́жия вси́ изба́вихомся, зову́ще: животво́рче всеси́льне Спа́се, спаси́ ны воскре́снием твои́м, еди́не Человеколю́бче.

Врата́ ме́дная сте́рл еси́, и вереи́ сокруши́л еси́ Христе́ Бо́же, и ро́д челове́ческий па́дший воскреси́л еси́. Сего́ ра́ди согла́сно вопие́м: воскресы́й из ме́ртвых Го́споди, сла́ва Тебе́.

Сла́ва:

Го́споди, е́же от Отца́ Твое́ Рождество́, безле́тно е́сть и присносу́щно: е́же от Де́вы воплоще́ние, неизрече́нно челове́ком и несказа́нно: и е́же во а́д соше́ствие стра́шно диа́волу и а́ггелом его́: сме́рть бо попра́в, тридне́вен воскре́сл еси́ нетле́ние подава́я челове́ком, и ве́лию ми́лость.

И ны́не: Богоро́дичен:

И́же тебе́ ра́ди богооте́ц проро́к Дави́д пе́сненно о Тебе́ провозгласи́, вели́чия Тебе́ Сотво́ршему: предста́ Цари́ца одесну́ю Тебе́, Тя́ бо Ма́терь, Хода́таицу живота́ показа́, без отца́ из Тебе́ вочелове́читися благоволи́вый Бо́г, да Сво́й па́ки обнови́т о́браз, истле́вший страстьми́, и заблу́ждшее горохи́щное обре́т овча́, на ра́мо восприи́м, ко Отцу́ принесе́т, и Своему́ хоте́нию, с небе́сными совокупи́т си́лами, и спасе́т Богоро́дице, ми́р, Христо́с име́яй ве́лию и бога́тую ми́лость.

Вхо́д с кади́лом: Све́те ти́хий: Проки́мен, гла́с 8: Гла́сом мои́м ко Го́споду воззва́х, гла́сом мои́м к Бо́гу, и вня́т ми́. Сти́х: В де́нь ско́рби моея́ Бо́га взыска́х. Сти́х: Отве́ржеся уте́шитися душа́ моя́. Сти́х: Бо́же, во святе́м пу́ть тво́й. И па́ки: Гла́сом мои́м ко Го́споду воззва́х:

На стихо́вне стихи́ра воскре́сна, гла́с 4:

Го́споди, возше́д на Кре́ст, пра́деднюю на́шу кля́тву потреби́л еси́, и соше́д во а́д, ве́чныя у́зники свободи́л еси́, нетле́ние да́руя челове́ческому ро́ду: сего́ ра́ди пою́ще сла́вим животворя́щее и спаси́тельное Твое́ воста́ние.

Та́же, па́схи стихи́ры с припе́вы и́х. И про́чее я́ко предписа́ся, и отпу́ст.